Na temelju članka 30. Statuta Općine Kaptol („Službeni glasnik Općine Kaptol“, broj: 01/21 i 06/22), Općinsko vijeće Općine Kaptol na 10. sjednici održanoj __. studenoga 2026., donijelo je

P R A V I L N I K
o stipendiranju i drugim oblicima potpore studentima s područja Općine Kaptol

I. OPĆE ODREDBE

Članak 1.
Pravilnikom o stipendiranju i drugim oblicima potpore studentima s područja Općine Kaptol (u daljnjem tekstu: Pravilnik) utvrđuju se uvjeti i postupak dodjele stipendija i drugih oblika potpore studentima.

Članak 2.
(1) Pravo na stipendiju i druge oblike potpore mogu ostvariti redovni studenti do navršenih 26 godina starosti, koji su državljani Republike Hrvatske sa stalnim prebivalištem na području Općine Kaptol.
(2) Pravo na stipendiju ne mogu ostvariti studenti koji:
– imaju odobreno mirovanje studentskih prava i obveza u akademskoj godini za koju se stipendija dodjeljuje;
– u akademskoj godini za koju se stipendija dodjeljuje ponovno upisuju godinu studija u koju su već prethodno bili upisani na istoj razini studija, neovisno o tome je li riječ o istom ili drugom studijskom programu odnosno visokom učilištu;
– su korisnici druge stipendije za isto razdoblje.
(3) Zabrana iz stavka 2. podstavka 2. ovoga članka odnosi se i na studente koji nakon napuštanja ili promjene studija ponovno upisuju prvu godinu drugog studija na istoj razini studija. Promjena studijskog programa ili visokog učilišta ne smatra se napredovanjem u višu godinu studija niti otklanja navedenu zabranu.
(4) Prvi upis prve godine diplomskog studija nakon završenog prijediplomskog studija ne smatra se ponovnim upisom prve godine studija u smislu ovoga članka.
(5) Student koji zbog ponovnog upisa godine nije ostvario pravo na stipendiju može se ponovno prijaviti na natječaj u kasnijoj akademskoj godini u kojoj prvi put upisuje višu godinu studija, uz ispunjavanje ostalih uvjeta propisanih ovim Pravilnikom.

Članak 3.
Postupak dodjele stipendija provodi se u pravilu tijekom mjeseca prosinca.

Članak 4.
Novčani iznos stipendije te visinu drugih oblika potpore određuje se odlukom općinskog načelnika Općine Kaptol (u nastavku teksta: Općinski načelnik).

II. UVJETI ZA DODJELU STIPENDIJA

Članak 5.
(1) Osnovni uvjeti za ostvarivanje prava na sudjelovanje u natječaju za dodjelu stipendija su:
– prijavljeno prebivalište na području Općine Kaptol najmanje 30 dana prije objave natječaja,
– nepostojanje duga kućanstva iz kojega student dolazi prema Općini Kaptol,
– uspješnost u srednjoj školi za studente prve godine studija (prosjek ocjena posljednjeg razreda srednje škole – najmanje 3,00),
– uspješnost u studiranju za studente viših godina studija (prosjek ocjena prethodne studijske godine – najmanje 2,51).
(2) Kućanstvom u smislu stavka 1. podstavka 2. ovoga članka smatraju se sve fizičke i pravne osobe koje imaju prijavljeno prebivalište, boravište ili sjedište na istoj adresi kao i podnositelj prijave. Sve navedene osobe ne smiju imati nepodmirenih dospjelih dugovanja ni po kojoj osnovi prema Općini Kaptol.
(3) Svi kandidati koji ispunjavaju osnovne uvjete iz ovoga članka ostvaruju pravo na dodjelu stipendije, sukladno osiguranim sredstvima u Proračunu Općine Kaptol.

III. POSTUPAK DODJELE STIPENDIJE

Članak 6.
Odluku o raspisivanju javnog natječaja za dodjelu stipendija donosi Općinski načelnik. Temeljem Odluke iz stavka 1. ovoga članka, Općinski načelnik raspisuje natječaj za dodjelu stipendija.

Članak 7.
Povjerenstvo imenuje Općinski načelnik u sklopu Odluke o raspisivanju natječaja. Povjerenstvo se sastoji od predsjednika i dva člana. Povjerenstvo može pravovaljano odlučivati ako je sjednici nazočna natpolovična većina članova, a odluke donosi javnim glasovanjem, natpolovičnom većinom svih članova.

Članak 8.
Za dodjelu stipendija Javni natječaj objavljuje se na mrežnoj stranici Općine Kaptol te na oglasnoj ploči Općine Kaptol. Rok za podnošenje prijave na natječaj je najmanje petnaest (15) dana od dana objave.
Natječaj sadrži:
– akademsku godinu za koju se raspisuje natječaj,
– rok trajanja natječaja,
– opće uvjete za dodjelu stipendija, te
– ostale dokaze koje treba priložiti uz pisanu prijavu.
Prijava na natječaj za dodjelu stipendija ili drugih oblika potpore podnosi se Povjerenstvu.

Članak 9.
Prijava na natječaj za dodjelu stipendije podnosi se na propisanom obrascu.
Prijavi iz stavka 1. ovoga članka podnositelj je dužan priložiti dokumentaciju utvrđenu Javnim natječajem:
– uvjerenje o prebivalištu,
– uvjerenje (potvrdu) obrazovne ustanove o upisu na redovno školovanje,
– presliku svjedodžbe završnog razreda srednje škole (za studente prve godine), odnosno potvrdu obrazovne ustanove o ostvarenom prosjeku ocjena u prethodnoj godini (za studente viših godina),
– potvrdu o nepostojanju duga kućanstva prema Općini Kaptol.

Članak 10.
Povjerenstvo prikuplja prijave na natječaj, provodi njihovu stručnu obradu i utvrđuje popis kandidata koji ispunjavaju uvjete za dodjelu stipendije.
Povjerenstvo može zatražiti dopunu i pojašnjenje dostavljene dokumentacije koju je kandidat dužan dostaviti u roku od pet (5) dana.
Općinski načelnik, temeljem prijedloga Povjerenstva, donosi Odluku o dodjeli stipendije.
O odluci iz stavka 3. ovoga članka upoznaju se svi podnositelji zahtjeva, na koju isti mogu uložiti prigovor u roku od pet (5) dana od dana primitka obavijesti.
O prigovoru odlučuje Općinski načelnik. Odluka po prigovoru je konačna.
Nakon konačnosti Odluke o dodjeli stipendije pristupa se zaključivanju Ugovora o stipendiranju sa svim studentima kojima je stipendija odobrena.

Članak 11.
Ugovor o stipendiranju sadrži:
– ugovorne strane odnosno njihove zakonske zastupnike i adresu prebivališta,
– naziv i mjesto obrazovne ustanove,
– naziv struke, zvanja ili zanimanja za koje se obrazuje korisnik stipendije,
– visinu stipendije,
– vrijeme korištenja stipendije,
– odredbe o prestanku davanja stipendije, mirovanju i eventualnom vraćanju i druge odredbe važne za korištenje stipendije,
– način rješavanja međusobnih prava i obveza,
– mjesto i datum sklapanja ugovora, potpise ugovornih stranaka, odnosno njihovih zastupnika i druge odredbe.

Članak 12.
Ugovor o stipendiranju sklapa Općinski načelnik s korisnikom stipendije, a ako je korisnik stipendije maloljetan, ugovor sklapa zakonski zastupnik (roditelj ili skrbnik) uz supotpis maloljetnog korisnika stipendije.

Članak 13.
Stipendije su nepovratne ukoliko ugovorne strane ispune ugovorne obveze.

Članak 14.
(1) Korisnik koji jednom ostvari pravo na stipendiju, to pravo zadržava za redovito školovanje do dana diplomiranja, uz uvjet ispunjavanja obveza iz ovoga Pravilnika.
(2) U slučaju upisa apsolventske godine, stipendija se studentu isplaćuje najduže za vrijeme jedne apsolventske godine, odnosno do dana diplomiranja (što prije nastupi).
(3) Korisnik stipendije dužan je svake godine do 1. studenoga dostaviti uvjerenje o upisu u narednu akademsku godinu, kao i dokaz o ispunjavanju uvjeta prosjeka ocjena iz članka 5. stavka 1. ovoga Pravilnika.
(4) Na temelju dostavljenih dokaza iz stavka 3. ovoga članka, s korisnikom se sklapa novi Ugovor o stipendiranju za tekuću akademsku godinu.
(5) Korisnik stipendije dužan je u roku od petnaest dana od dana diplomiranja dostaviti uvjerenje o diplomiranju i odjaviti stipendiju.

Članak 15.
Korisnik stipendije može ostvariti pravo na mirovanje u isplati stipendije ako ne upiše narednu akademsku godinu iz opravdanih razloga (duža bolest, vojna služba, gubitak člana uže obitelji, kao i drugi opravdani razlozi).
O postojanju okolnosti iz stavka 1. ovoga članka odlučuje Općinski načelnik, na zahtjev korisnika stipendije, a uz predočenje dokaza o opravdanosti zahtjeva.
Odluka o mirovanju utvrđuje se dodatkom ugovora kojeg potpisuju Općinski načelnik i korisnik stipendije.

Članak 16.
Nakon završenog obrazovanja korisnici stipendije obvezni su se zaposliti na području Općine Kaptol pod uvjetom da im je omogućeno zaposlenje u struci i raditi najmanje onoliko vremena koliko su primali stipendiju Općine.
Korisnik stipendije oslobađa se obveze vraćanja stipendije ukoliko se ne uspije zaposliti u struci u roku od šest mjeseci od dana prijavljivanja kod Hrvatskog zavoda za zapošljavanje, Područna služba Požega.
Odlukom Općinskog načelnika, a na zahtjev korisnika stipendije, korisnika stipendije se može trajno ili privremeno osloboditi od obveze vraćanja stipendije:
– uslijed izvanrednih, opravdanih razloga (npr. duže bolesti, gubitka člana uže obitelji kao i drugih opravdanih razloga),
– ako bi obveza vraćanja stipendije značila bitno ograničenje u daljnjem obrazovanju odnosno znanstvenom i umjetničkom napredovanju korisnika stipendije.

Članak 17.
Ukoliko korisnik stipendije ne postupi sukladno odredbama iz članka 16. ovoga Pravilnika dužan je vratiti stipendiju u cijelosti uz zakonom propisanu kamatu, odjednom ili u obrocima.
Način i rok vraćanja stipendije utvrđuje se odlukom Općinskog načelnika, na prijedlog Povjerenstva, o čemu se u pravilu sklapa aneks ugovoru o stipendiranju koji potpisuju Općinski načelnik i korisnik stipendije.

Članak 18.
Ukoliko korisnik stipendije prekrši ugovorom preuzete obveze davatelj stipendije ima pravo jednostrano raskinuti ugovor, a isplaćeni iznos stipendije dospijeva za povrat odmah u cijelosti.
Davatelj stipendije će jednostrano raskinuti ugovor o stipendiranju u sljedećim slučajevima:
– ako korisnik stipendije tijekom obrazovanja ne upiše redovito narednu akademsku godinu, osim u opravdanim slučajevima o čemu odlučuje Povjerenstvo,
– ako ustanovi da je korisnik stipendije dao netočne podatke ili dokumente u postupku sklapanja ugovora,
– ako korisnik stipendije bude pravomoćno osuđen za kazneno djelo s izdržavanjem kazne zatvora dužim od šest mjeseci.

Članak 19.
Pravo na druge oblike potpore podnositelj zahtjevom može ostvariti na prijedlog obrazovne ustanove u kojoj se školuje.
Prijedlog za dodjelu potpore iz stavka 1. ovoga članka potkrepljuje se dokazima o postignutim rezultatima na jednom ili više područja obrazovanja kao i postignućima na znanstvenim, umjetničkim, sportskim i drugim područjima.
Pravo na druge oblike potpore može ostvariti kandidat koji sudjeluje na natječaju za dodjelu stipendije, na način da se dodijeli izvanredna stipendija, ukoliko za to postoje posebno opravdani razlozi.
Odluku o prijedlozima iz stavka 1. i 3. ovoga članka donosi Općinski načelnik, na prijedlog Povjerenstva.

IV. ZAVRŠNE ODREDBE

Članak 20.
Stupanjem na snagu ovoga Pravilnika prestaje važiti Pravilnik o stipendiranju („Službeni glasnik Općine Kaptol“ broj 05/25).

Članak 21.
Ovaj Pravilnik stupa na snagu osmog dana od dana objave u "Službenom glasniku Općine Kaptol".

O P Ć I N S K O  V I J E Ć E   O P Ć I N E   K A P T O L

